
Földtörténeti logaritmikus spirálok a BME K épület aulájában

Kulcsszavak: ammonitesz; logaritmikus spirál; illesztés
A Budapesti Műszaki Egyetem főépületének aulájában a mészkő padlóburkolatban megfigyelhetőek a földtörténetben élt ammoniteszek lenyomatai. Ezen kihalt tengeri élőlények héja jellemzően olyan alakban növekedett, amelynek felülnézete jól közelíthető logaritmikus spirál segítségével. A spirált létrehozó növekedési folyamat a természetben számos élőlénynél, például a kérődzők szarvánál is megfigyelhető [1]. Az élővilágon túl éllettelen természeti folyamatokban, így például a ciklonok alakjában is felfedezhető a logaritmikus spirál [2].
Az ammoniteszek háza spirális szerkezetű, de felmerül a kérdés, hogy a növekedés során a héj menyire pontosan követi a logaritmikus spirált. Munkánk során a K épület aulájának padlóján fellelhető fossziliákra legjobban illeszkedő spirált kerestük, és azt vizsgáltuk, hogy az optimális spirálhoz képest milyen eltéréseket mutat az állat váza, továbbá ennek a különbségnek mi lehet az oka.
Feladatunk a burkolatban található ammoniteszek fényképezésével kezdődött, majd ezeket mérethelyesen átrajzolva meghatároztuk a középvonalukat. Ezután Matlab környezetben írtunk egy programot, amely meghatározza az adatokra legjobban illeszkedő logaritmikus spirált. Az eredmény azt mutatta, hogy jó közelítéssel valóban logaritmikus spirált rajzolnak ki ezek a metszetek, de egy, minden váznál megfigyelhető eltérés is kimutatható volt. Az első hipotézisünk az volt, hogy ez a hiba az ammoniteszházaknak a kőzet kialakulása során való enyhe deformálódásával (nyúlásával, összenyomódásával), vagy a metszősík helyzetével magyarázható. Ezen hatások figyelembevétele nem hozott lényegi változást, amiből arra következtettünk, elsősorban nem a deformáció és a szilárd test-szerű mozgások állnak az eltérés hátterében. A második hipotézis az állat növekedésével hozza összefüggésbe a megfigyelt eltérést. Ennek illusztrálására egy matematikai modellt írtunk le, amely az adatainkban mutatkozó eltéréshez hasonló eredményre vezet.

[1] D. W. Thompson: On Growth and Form. 1917.
[2] N. Bourbaki: The most mysterious shape of all. A spiral primer. Quantum/Kaleidoscope, 5(4), 1995.



